**PREDKLADACIA SPRÁVA**

Návrh zákona, ktorým sa mení a dopĺňa zákon č. 187/2021 Z. z. o ochrane hospodárskej súťaže a o zmene a doplnení niektorých zákonov (ďalej len „návrh zákona“) predkladá predseda Protimonopolného úradu Slovenskej republiky (ďalej len „úrad“) podľa bodu B.2 uznesenia vlády Slovenskej republiky č. 15/2023, ktorým bol zároveň určený ako gestor k nariadeniu Európskeho parlamentu a Rady (EÚ) 2022/1925 zo 14. septembra 2022 o súťažeschopných a spravodlivých trhoch digitálneho sektora a o zmene smerníc (EÚ) 2019/1937 a (EÚ) 2020/1828 (akt o digitálnych trhoch) (Ú. v. EÚ L 265, 12.10.2022) (ďalej len „nariadenie DMA“).

Cieľom nariadenia DMA je doplniť presadzovanie práva hospodárskej súťaže na digitálnych trhoch. Zároveň by sa nariadenie DMA malo bez toho, aby boli dotknuté články 101 a 102 Zmluvy o fungovaní Európskej únie, uplatňovať na zodpovedajúce vnútroštátne pravidlá hospodárskej súťaže a iné vnútroštátne pravidlá hospodárskej súťaže týkajúce sa jednostranného správania, ktoré sú založené na individuálnom posudzovaní postavenia a správania na trhu, vrátane jeho skutočných alebo možných účinkov a presného rozsahu zakázaného správania, a ktoré podnikom umožňujú argumentovať efektívnosťou a objektívnym odôvodnením predmetného správania, ako aj na vnútroštátne pravidlá týkajúce sa kontroly fúzií. Uplatňovanie uvedených pravidiel by však nemalo mať vplyv na povinnosti uložené strážcom prístupu podľa nariadenia o digitálnych trhoch a na ich jednotné a účinné uplatňovanie na vnútornom trhu.

Nariadenie DMA ustanovuje podmienky, na základe ktorých budú prevádzkovatelia určitých online platforiem kvalifikovaní ako strážcovia prístupu. V prípade strážcov prístupu ide o prevádzkovateľov významných digitálnych platforiem, ktoré predstavujú dôležitú bránu medzi komerčnými používateľmi a spotrebiteľmi, ktorých postavenie im môže poskytnúť právomoc konať ako súkromný tvorca pravidiel, čím sa vytvára úzke miesto v digitálnom hospodárstve. S cieľom riešiť tieto otázky nariadenie DMA ustanovuje súbor povinností, ktoré musia strážcovia prístupu dodržiavať, vrátane zákazu správať sa určitým spôsobom.

Nariadenie DMA ustanovuje členským štátom Európskej únie a členským štátom Európskeho hospodárskeho priestoru povinnosť stanoviť príslušný orgán, ktorý bude zodpovedný za vykonávanie niektorých povinností vyplývajúcich z nariadenia DMA, pričom zároveň ustanovuje aj priamo spoluprácu Európskej komisie (ďalej len „Komisia“), ktorá je v rámci Európskej únie orgánom príslušným na presadzovanie pravidiel vyplývajúcich z nariadenia DMA, a príslušných národných kompetentných orgánov, ktorým je v prípade Slovenskej republiky úrad.

Obdobné povinnosti vyplývajú členským štátom Európskej únie aj z nariadenia Európskeho parlamentu a Rady (EÚ) 2022/2560 zo 14. decembra 2022 o zahraničných subvenciách narúšajúcich vnútorný trh (Ú. v. EÚ L 330, 23.12.2022) (ďalej len „nariadenie o zahraničných subvenciách“). Cieľom nariadenia o zahraničných subvenciách je zabezpečiť rovnaké podmienky na celom vnútornom trhu pre všetky zainteresované strany. Jediným orgánom príslušným na uplatňovanie ustanovení tohto nariadenia je Komisia. Komisia disponuje právomocou z vlastnej iniciatívy preskúmať všetky zahraničné subvencie v akomkoľvek odvetví hospodárstva, pokiaľ patria do rozsahu pôsobnosti nariadenia o zahraničných subvenciách, a využívať pri tom informácie zo všetkých dostupných zdrojov. Komisia na zabezpečenie účinnej kontroly osobitne v prípade veľkých koncentrácií (fúzií a akvizícií) a postupov verejného obstarávania presahujúcich určité finančné limity tiež disponuje právomocou preskúmať zahraničné subvencie na základe predchádzajúceho oznámenia, ktoré podnik predloží Komisii.

Nariadenie o zahraničných subvenciách sa vzťahuje na koncentrácie, postupy verejného obstarávania a všetky ostatné situácie na trhu, má odstrániť regulačnú medzeru na jednotnom trhu. Komisia disponuje výlučnou právomocou vyšetrovať finančné príspevky (subvencie) poskytnuté verejnými orgánmi krajiny mimo Európskej únie, z ktorých majú prospech spoločnosti vykonávajúce hospodársku činnosť v Európskej únii, s cieľom limitovať ich rušivé účinky.

Návrh zákona má reflektovať zmeny v povinnostiach úradu, ktoré prinášajú nariadenie DMA a nariadenie o zahraničných subvenciách. Predovšetkým sa upravuje postup a konanie úradu s ohľadom na novo vzniknuté povinnosti týkajúce sa spolupráce s Komisiou pri výkone jej pôsobnosti v predmetných oblastiach.

Návrh zákona nie je predmetom vnútrokomunitárneho pripomienkového konania.

Návrh zákona bol od 19. mája 2023 do 29. mája 2023 predmetom predbežného pripomienkového konania. Stála pracovná komisia Legislatívnej rady vlády Slovenskej republiky na posudzovanie vybraných vplyvov pri Ministerstve hospodárstva Slovenskej republiky k návrhu zákona vydala nesúhlasné stanovisko. V nadväznosti na uvedené bol následne návrh zákona v dňoch od 27. septembra 2023 do 4. októbra 2023 predmetom záverečného posúdenia vplyvov, pri ktorom bolo udelené materiálu súhlasné stanovisko.

Návrh zákona bol od 14. júla 2023 do 3. augusta 2023 predmetom pripomienkového konania. Návrh zákona sa na rokovanie predkladá bez rozporov.